**Richard Quest tester skiene i Oslo Vinterpark**

**(Oslo, 13. februar, 2013) For en drøy uke siden besøkte CNNs Richard Quest Oslo Vinterpark med sitt program «Business Traveller». Han sier selv at han ville besøke et unikt skianlegg (nesten) midt i sentrum, men vi mistenker at han egentlig var veldig sugen på å stå på ski.**

Hovedgrunnen til at Quest var i byen, var besøket til Oslo Lufthavn og de tøffe værforholdene de jobber under i løpet av vintermånedene.

* Det var en utrolig spennende helg der vi tok del i veldig mange av de viktigste funksjonene knyttet til vinterdrift ved Oslo Lufthavn. Det var både spennende og nervepirrende. Den som tror det er lett å kjøre verdens største snøfreser som en del av en nøye planlagt formasjon, eller å avise et fly, tar feil, sier Richard Quest.

Etter en intens helg på Oslo Lufthavn, var det godt å komme opp i høyden på Tryvann. Quest og hans team smilte stort da utstyret var hentet ut og de var klare for å utforske Oslo Vinterpark. Vi kunne til og med høre et lite jubelrop da de satte utfor.

* Vi er svært begeistret over besøket fra Quest og CNN. Dette er uvurderlig promotering av Oslo Vinterpark til storbyturister som ønsker fysisk aktivitet. Oslo Vinterpark er i en unik situasjon med et så stort skianlegg tett på bykjernen, sier daglig leder Mikael Linnander.

Oslo promoteres som Verdens vinterhovedstad, og det er ikke mange steder i verden du kan bo i sentrum, ta t-banen til skianlegget og tusle bort til Operaen på kvelden. At Quest velger å bruke mange timer på ski i Oslo Vinterpark er virkelig en fjær i hatten. Etter at filmingen var over, valgte han og teamet å leke i bakken i et par ekstra timer.

* Det blir spennende å se om hans fall i første bakke kommer med, eller om de har klippet det bort, ler Linnander.

Programmet Business Traveller sendes hver måned på CNN International og når ut til 270 millioner husstander i hele verden. Torsdag 14. februar klokken 09.30 norsk tid kan man nyte innslaget fra Oslo med reportasje fra både Lufthavn og Vinterpark. Innslaget vil ha ytterligere syv visninger. Programmet legges også ut på CNNs hjemmeside: <http://edition.cnn.com/SPECIALS/business.traveller>

Sendeplan ”Business Traveller besøker Oslo Lufthavn”:
Torsdag 14. februar klokken 09.30
Fredag 15. februar klokken 06.30
Lørdag 16. februar klokken 08.30
Lørdag 16. februar klokken 13.30
Søndag 17. februar klokken 05.00
Søndag 17. februar klokken 08.30
Mandag 18. februar klokken 05.00

***Oslo Vinterpark på Tryvann er et skianlegg midt i byen.  Vår visjon er å skape begeistring hos gjester, ansatte og samarbeidspartnere. Dette skal vi klare gjennom lidenskap og ansvar i alt vi gjør. Med flombelysning i alle 18 bakker og ny 6-seter stolheis i Wyller, er vi Oslo områdets største aktivitetsanlegg for barn og ungdom om vinteren! Som Byens Lekeplass tilbyr vi derfor skiglede til store og små.***